VAVREČKA. Niekto by mohol namietať, čo chcú takí "maľúsi" v knižnici, keď ešte nevedia čítať? Ako sa ukázalo, to, že nepoznajú písmenká, deťom vôbec neprekážalo. Učiteľky s vedúcou knižnice pripravili pre škôlkarov bohatý program zo sveta rozprávok. Nebola núdza o informácie, zábavu, otázky, dokonca sa aj spievalo!
Deti z miestnej materskej školy prichádzali do obecnej knižnice po skupinách. Prednosť mali najmladší. Na nich už čakala pripravená roz-právka O kohútikovi a sliepočke, v ktorej kohútik zložil veselú pesničku. Tú si deti aj zaspievali, zatlieskali, niektorí sa dokonca nechali zlákať do tanca.
Druhú skupinu návštevníkov tvorili staršie deti – predškoláci. Z rozprávky Mliečne kráľovstvo sa dozvedeli, aké dôležité je vážiť si dostatok zdravého jedla. Pozornosť škôlkarov preveril kvíz. Ukázalo sa, že počúvali pozorne. Neexistovala otázka, na ktorú by nemali odpoveď. Potom sa deti zoznámili s priestormi obecnej knižnice. Detská zvedavosť nemá hraníc, vavrečské deti nevynímajúc - nezabudli nazrieť do každučkého kúta, až objavili Knihovníka Ferička. Ušatá bábka – Feričko - im porozprávala, ako sa stať čitateľom, ako sa majú knihy správne prezerať, ukladať a kto im určite rád prečíta každú rozprávku, ktorá sa im zapáči. Feričko zároveň pozval všetky deti smelo si poprezerať knižky určené detskému čitateľovi. Nezabudol poznamenať, že o detské knihy sa stará výhradne on. Ešte len potom nastal frmol v "rozprávkových policiach"! Deti z nich "povymetali" všetky známe rozprávky a detské príbehy. Na záver Feričkovi za-spievali pesničku, aby si Feričko nemyslel, že sú až takí "maľúsi" - v škôlke sa už predsa všeličo naučili.